Diari Oficial de la Generalitat Valenciana


Sumari del DOGV 4858, del 07-10-2004 (2004/9807)

Acord de 29 de juny del 2004, de la Comissió Territorial d'Urbanisme, relatiu al Projecte d'expropiació pel procediment de taxació conjunta, per a la connexió d'aigües fecals amb l'EDAR i adducció a la xarxa d'abastiment municipal d'aigua de Beniarrés.
------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4858

Data del DOGV
:   07-10-2004

Secció del DOGV
:   V. ALTRES ANUNCIS - F) EXPROPIACIONS

Número del document
:   2004/9807


Data del document
:   29-06-2004

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * Beniarrés
    * pla d'urbanisme
    * administració regional
    * expropiació

Acord de 29 de juny del 2004, de la Comissió Territorial d'Urbanisme, relatiu al Projecte d'expropiació pel procediment de taxació conjunta, per a la connexió d'aigües fecals amb l'EDAR i adducció a la xarxa d'abastiment municipal d'aigua de Beniarrés. [2004/S9807]
  
Vist l'expedient de referència i sobre la base dels següents antecedents i consideracions,
  
Antecedents de fet
  
Primer. Amb data 4 d'agost de 2003 l'Ajuntament de Beniarrés remet expedient i documentació complementària, relativa a l'expropiació per taxació conjunta d'una superfície de 783 m2 i 1827 m2 per ocupació temporal per a l'execució del col·lector d'aigües fluvials i la seua connexió a l'EDAR de Beniarrés, i per un altre costat 610 m2 en expropiació i 1525 m2 d'ocupació temporal per a l'adducció del subministrament d'aigua potable, a l'efecte de l'aprovació per la Comissió Territorial d'Urbanisme.
  
Segon. Durant la tramitació de l'esmentat expedient s'han dut a terme les actuacions següents:
  
I. Amb data 21 de març de 2002, el Ple de la corporació municipal, va adoptar l'acord d'aprovar inicialment la documentació integrant del projecte d'expropiació de referència, i exposar-la al públic pel termini d'un mes, mitjançant inserció d'anuncis en el Butlletí Oficial de la Província d'Alacant, Diari Oficial de la Generalitat Valenciana, i en un periòdic dels de major difusió de la província, com també notificar les taxacions individualment als qui apareguen com a titulars de béns o drets en l'expedient a fi que puguen formular al·legacions.
  
II. El referit acord es va publicar en el Butlletí Oficial de la Província d'Alacant de data 17 d'abril del 2002, en el Diari Oficial de la Generalitat Valenciana de 17 d'abril del 2002, i en el periòdic Información de 3 d'abril del 2002; així mateix s'ha notificat individualment als propietaris afectats per l'actuació proposada.
  
III. Durant el període de sotmetiment a informació pública no s'hi va presentar cap escrit d'al·legacions, segons consta en el certificat expedit per la secretària de l'Ajuntament amb data 28 de juliol del 2003.
  
Tercer. Constitueix l'objecte de l'expedient l'expropiació dels terrenys a què hem fet referència anteriorment, amb la finalitat d'aconseguir les connexions necessàries per al desenvolupament urbanístic del sòl urbanitzable industrial del municipi, ordenat detalladament pel Pla general de Beniarrés que va ser aprovat per la Comissió Territorial d'Urbanisme el 23 de juliol del 2001. Els terrenys que es pretén expropiar tenen la classificació de sòl no urbanitzable estant situats fora de l'àmbit del sector industrial.
  
En el projecte d'expropiació es contenen valoracions distintes en funció que es tracte de terrenys que han de ser objecte d'expropiació absoluta, d'aquells sobre els quals únicament cal constituir servitud d'aqüeducte i d'aquells que només seran objecte d'una ocupació temporal.
  
Quart. La documentació tècnica que integra el projecte és la següent:
  
1r) Determinació de l'àmbit territorial amb els documents que l'identifiquen pel que fa a situació, superfície i límits.
  
2n) Memòria comprensiva de la llista de propietaris afectats i dels béns i drets que s'han d'expropiar i els criteris de valoració segons la seua qualificació urbanística.
  
3r) Full de preu just individualitzat de l'única finca, contenint el valor del sòl i, si és el cas, el corresponent a les edificacions, obres, instal·lacions i plantacions.
  
Cinqué. Sol·licitat informe de la Gerència Territorial del Cadastre de la Comunitat Valenciana, aquesta l'emet amb data 27 de febrer de 2004, en sentit favorable en entendre que el preu just dels béns i drets expropiats, s'han determinat conforme al que estableix el títol III de la Llei 6/1998, de 13 d'abril, sobre règim del sòl i valoracions, i la llei d'expropiació forçosa de 1954, tant pel que fa a l'expropiació total, com per a l'establiment de les servituds d'aqüeducte i d'ocupació temporal, i s'ha complit així mateix l'increment del 5% en les indemnitzacions com a preu d'afecció. Per tot això, s'entén que la valoració es troba conforme a la normativa vigent.
  
Consideracions tecnicojurídiques
  
Primer. Se sotmet a la Comissió Territorial d'Urbanisme d'Alacant l'aprovació definitiva del projecte d'expropiació per taxació conjunta de referència.
  
La resolució d'aprovació definitiva de la Comissió Territorial d'Urbanisme haurà de limitar-se a un mer control de legalitat, sense valoració alguna de l'oportunitat del projecte, i, al mateix temps, la intervenció d'aquest òrgan ho serà sense perjudici de la ulterior actuació del jurat provincial d'expropiació, que serà qui, en última instància, si hi ha oposició dels expropiats, resoldrà sobre el preu just. Així les coses, la intervenció de la comissió haurà de limitar-se a la comprovació que la tramitació del projecte s'ha ajustat a la normativa vigent, que la documentació és suficient per a complir els preceptes legals i que el mètode de valoració efectuat s'ha ajustat als procediments legals.
  
L'article 23 de la Llei 6/1998, de 13 d'abril, sobre règim del sòl i valoracions disposa que «a l'efecte d'expropiació, les valoracions del sòl s'efectuaran d'acord amb els criteris establits en la present llei, siga quina siga la finalitat que la motive i la legislació, urbanística o d'un altre caràcter, que la legitime». D'aquesta manera, en aquest simple control de legalitat que ens ocupa del que es tractarà fonamentalment és de comprovar l'adequació del projecte a aquesta llei i a la normativa complementària d'aquesta.
  
Segon. La tramitació seguida s'estima correcta i la documentació completa de conformitat amb el que estableixen els articles 202 i següents del Reglament de gestió urbanística aprovat per Reial Decret 3.288/1978, de 25 d'agost.
  
Tercer. L'objecte de l'expedient es considera adequat segons el que estableix l'article 36 de la Llei 6/1998, sobre règim del sòl i valoracions, en relació amb l'article 33 de la mateixa llei, i 58 i 59 de la Llei de la Generalitat Valenciana 6/1994, de 15 de novembre, reguladora de l'activitat urbanística, desenvolupada pels articles 179 i 181 del Reglament de planejament de la Comunitat Valenciana, aprovat per Decret 201/1998, de 15 de desembre, del Govern Valencià, trobant-se legitimat l'exercici de la potestat expropiatòria per l'aprovació dels corresponents instruments de planejament urbanístic.
  
Quart. Els criteris de valoració utilitzats es consideren, en principi, ajustats al que estableix la Llei 6/1998, del règim del sòl i valoracions, segons manifesta la Gerència Territorial del Cadastre.
  
Cinqué. La Comissió Territorial d'Urbanisme és l'òrgan competent per a resoldre sobre l'aprovació de l'expedient d'expropiació del procediment de taxació conjunta, segons disposen els articles 202.6 del Reglament de gestió urbanística i 10. e) del Decret 201/2003, de 3 d'octubre, del Consell de la Generalitat pel qual s'aprova el Reglament dels òrgans urbanístics de la Generalitat.
  
Vistos els preceptes legals citats, la Llei 30/1992, de 26 de novembre, de règim jurídic de les administracions públiques i del procediment administratiu comú en la redacció donada per la Llei 4/1999, i la resta de disposicions de general i pertinent aplicació, la Comissió Territorial d'Urbanisme
  
Acorda
  
1r) Aprovar definitivament el projecte d'expropiació pel procediment de taxació conjunta, per a la connexió d'aigües fecals amb l'EDAR i adducció a la xarxa d'abastiment municipal d'aigua del municipi de Beniarrés promogut per l'Ajuntament de Beniarrés.
  
2n) Publicar íntegrament el present acord aprovatori en el Diari Oficial de la Generalitat Valenciana a l'efecte de l'immediata entrada en vigor, de conformitat amb el que disposen els apartats 2 i 4.b) de l'art. 59 de la Llei 6/1994, de 15 de novembre, de la Generalitat Valenciana, reguladora de l'activitat urbanística, en mancar el document de normes urbanístiques.
  
Aquesta resolució haurà de notificar-se als interessats titulars de béns i drets que figuren en aquests i donar-los un terme de 20 dies a l'efecte de manifestar la seua disconformitat amb la valoració establida. En aquest cas es traslladarà l'expedient i el full d'apreuament impugnat al Jurat Provincial d'Expropiació Forçosa perquè se seguisquen els tràmits pertinents de determinació del preu just. Si els interessats no formulen cap oposició en el termini anteriorment citat, s'entendrà acceptada la valoració fixada en l'acte d'aprovació de l'expedient, entenent-se determinat el preu just definitivament i de conformitat.
  
En tot cas, l'acord de l'aprovació de l'expedient d'expropiació, pel procediment de taxació conjunta, habilita que, previ el pagament o depòsit de l'import, puga procedir-se a l'ocupació dels béns i drets afectats per l'expropiació, produint els efectes previstos en els números 6, 7 i 8 de la Llei d'expropiació forçosa, sense perjudici de la valoració, si és el cas, pel Jurat Provincial d'Expropiació (art. 38 LRSV).
  
Contra el present acord, que no posa fi a la via administrativa, es pot interposar recurs d'alçada davant de la secretària autonòmica de Territori i Medi Ambient, segons disposa l'article 74.3.c) de la Llei 5/1983, de 30 de desembre, de Govern Valencià i article 55 del títol IX del Decret 81/2003, de 27 de juny, del Consell de la Generalitat, que estableix l'estructura orgànica de les conselleries de l'administració de la Generalitat, en el termini d'un mes comptador a partir de l'endemà de la data de recepció de la present notificació.
  
Tot això sense perjudici que es puga exercir qualsevol altre recurs o acció que s'estime oportú.